
Hegyi Csaba, DLA, adjunktus
2012 őszén három hetet töltöttem el a pécsi Szechenyi István akna elhagyott üresen álló bányaépületeinek tereiben, és a régen kráterként tátongó hatalmas külszíni fejtés környékén. A három munka amelyet az épületeggyüttes alaksorában hoztam létre közösen alkotnak egy egységes világot. Ennek a világnak a megjelenítésében gyerekkori emlékeim és az ott megéltek voltak segítségemre. Az anyagok a felületek és a körülmények amikkel ott dolgoztam éppen olyan elhagyatottak és mulandóságra ítéltek, mint a megjelenített világ és az abban élők.
Az oltár ami az első állomásnak tekinthető, egy szoba falába van vésve karcolva és festve, egy süketnéma házaspár mesebeli életét jeleníti meg. Helyenként arany felületeket használva, néhol pedig a tégláig belevésve és leomlasztva a vakolatot.
A létra egy belső sötét térrészben áll a falnak támasztva. Itt a falakon egy vízszintes fekete sáv húzódik végig melynek anyaga a résekből és az ablakokból ömlik. Házak vannak belekarcolva és fák, kerítés, ismerős táj. Alatta szürke tengernyi halraj úszik valami közös irányba.
A kutyaól magányosan meredezik ki a földől hatalmas antennájával egy tágasabb terem közepén. A háttérben felhők, belsejéből a süketnéma szerelmespár életének fényei szűrödnek ki egy tévén keresztül a sötétségben.



